text: 22-årig flygtet mand anholdt i Sønderborg
  09 juni 2010 kl. 13.36
  En 22-årig varetægtsfængslet mand, som i lørdags ved 18-tiden flygtede fra en psykiatrisk afdeling på Augustenborg Sygehus er igen anholdt.
  Syd- og Sønderjyllands Politi anholdt klokken 13.45 manden i en lejlighed i Sønderborg. Det skete efter tip fra en borger og helt uden dramatik.
  - Offentligheden har været en stor hjælp for politiet i sagen, og det er vi meget glade for, siger lederen af lokalpolitiet i Sønderborg, vicepolitiinspektør Preben Westh.
  Den 22-årige mand bliver nu placeret i et arresthus i Jylland.
  Han er fængslet i forbindelse med et hjemmerøveri.
  